La cantant Rosalía oferirà un segon concert al Palau Sant Jordi de Barcelona el 8 de desembre, l’endemà del primer que s’hi havia programat. Així consta al Facebook de l’artista, que ha exhaurit les entrades per al concert de dissabte. Les entrades per al nou concert sortiran a la venda el proper dilluns a les 10h del matí des del web de LiveNation i a les 13h a Ticketmaster i El Corte Inglés.

L’empresa Live Nation ha informat en un comunicat que al cap de dues hores d’activar-se la venda ja no hi havia entrades disponibles. Com a mínim des de la plataforma de venda oficial, ja que avui mateix s’han posat a la revenda les mateixes entrades, a un preu inflat.

‘Flamenca’: la novel·la occitana feminista del segle XIII que va inspirar Rosalía

Indignació per la revenda

Oficialment, l’entrada més barata que es podia comprar era de 28 euros i la més cara de 65, amb despeses de gestió a banda. Tanmateix, a portals de revenda com StubHub o ViaGogo, s’han ofert entrades a preus que han arribat a milers d’euros. En aquests portals els preus fluctuen segons la demanda, però alguns usuaris de Twitter han deixat constància dels preus disparats. Vegeu-ne alguns exemples:

Intentes comprar una entrada per @rosaliavt al @PalauSantJordi @LiveNationES i és una missió impossible, tot i estar en cua virtual des d'abans de les 10 del matí. Això sí, ha quedat un bon dia per trobar-ne una a la revenda. 1.800€ @consumcat @facua pic.twitter.com/C250VKRjLi — Marc Guadilla (@Marc_Guadilla) September 20, 2019

Despreciable el negocio de la reventa. Páginas con entradas para #rosalía a precios que superan mil veces el original. Una pena no poder ir a ver a los artistas que te gustan por este tipo de mafias. pic.twitter.com/vCSnzk5ulI — Clara (@heythereClara) September 20, 2019

En esta pagina quedan entradas para Rosalía, en lugar de 32€ te clavan 600€. Todo bien pic.twitter.com/j52WREH3tf — Eric Lopez (@PixelMoustache) September 20, 2019

Fa pocs mesos, la revista Billboard va revelar una connivència entre Live Nation i el grup Metellica per a destinar milers d’entrades a portals de revenda. Billboard va publicar una conversa privada entre Bob Roux, president de Live Nation als Estats Units, amb un dels promotors de Metallica, que li demanava destinar 88.000 entrades a la revenda.

A causa de la filtració, Live Nation va admetre en un comunicat que entre 2016 i 2017 ‘vora una dotzena d’artistes, dins dels milers amb els quals treballem, ens van demanar que ho féssim’.

La revenda és il·legal?

La revenda d’entrades es va prohibir a l’estat espanyol el 1982, any que va organitzar un mundial de futbol, amb un reial decret on es deia que ‘queda terminantment prohibida la venda i revenda al carrer o ambulant de localitats’. A l’any 2019, el text està totalment desactualitzat perquè no preveu la revenda per Internet, pel que queda en un estat d’alegalitat.

L’any 2016 la Generalitat va reprendre el projecte de llei d’ordenació de les activitats d’espectacles públics i recreatius que prohibia la revenda d’entrades tant entre particulars com a través de plataformes tecnològiques, sempre que la venda no estigués autoritzada pels organitzadors. El projecte de llei ja venia de la legislatura anterior però no es va arribar a aprovar al parlament per l’aplicació de l’article 155.